Jaïrus sien dat die vrou met die bloedvloeiing deur Jesus genees is. Jesus kan sekerlik sy dogter ook help, al meen hy ‘dat sy dogter seker nou al dood is’ (Matteus 9:18). Kan sy nog gehelp word?
Dan gaan Jesus saam met Jaïrus terug na sy huis. Wanneer hulle daar aankom, sien hulle dat al die mense wat daar bymekaargekom het, verskriklik huil en treur. Jesus gaan in die huis in en sê iets verbasends: “Die kind het nie gesterf nie. Sy slaap” (Markus 5:39). Wanneer die mense dit hoor, lag hulle Jesus uit. Hulle weet dat die meisie eintlik dood is. Jesus sal nou egter sy godgegewe krag gebruik om te toon dat dit moontlik is vir mense wat gesterf het, om weer te lewe, net soos hulle uit ’n diep slaap wakker gemaak kan word.
Toe Jesus by vorige geleenthede mense genees het, het hy vir hulle gesê om nie bekend te maak wat hy vir hulle gedoen het nie, en nou sê hy dit ook vir hierdie ouers. Maar die vreugdevolle ouers en ander verkondig die nuus “deur daardie hele gebied” (Matteus 9:26). Sou jy nie opgewonde daaroor praat as jy gesien het hoe een van jou geliefdes uit die dood opgewek word nie? Dit is die tweede opgetekende opstanding wat Jesus verrig.